สรรพากรหาช่องบี้ภาษีโอ๊ค-เอม
สรรพากรหาทางบี้ภาษีโอนหุ้นโอ๊ค-เอม หวั่นขาดอายุความไปแล้ว
9 ส.ค. 2559

สรรพากรหาทางบี้ภาษีโอนหุ้นโอ๊ค-เอม หวั่นขาดอายุความไปแล้ว
นายประสงค์ พูนธเนศ อธิบดีกรมสรรพากร เปิดเผยว่า ขณะนี้ฝ่ายกฎหมายของกรมสรรพากรกำลังดูรายละเอียดคำพิพากษาของศาลชั้นต้นที่ตัดสินจำคุกอดีตผู้บริหารกรมสรรพากร ละเว้นการปฏิบัติหน้าที่กรณีไม่เก็บภาษีบุตรของอดีตนายกรัฐมนตรี โดยลงโทษให้จำคุกกับผู้ที่เกี่ยวว่า ทางกรมสรรพากรจะดำเนินการเก็บภาษีกับอดีตนายกฯ ได้หรือไม่
แหล่งข่าวจากกรมสรรพากร เปิดเผยว่า การดำเนินการเก็บภาษีบุตรอดีตนายกฯ ดำเนินการได้ไม่ง่าย ทั้งเรื่องของอายุความที่อาจจะขาดไปแล้ว และยังมีคำพิพากษาของศาลฎีกาแผนกคดีอาญานักการเมือง ตัดสินว่า พล.ต.ทักษิณ ชินวัตร อดีตนายกฯ เป็นเจ้าของหุ้นตัวจริง รวมถึงกรมสรรพากรเคยแพ้ในศาลภาษีคดีที่ฟ้องเก็บภาษีจากนายพานทองแท้ และ น.ส.พินทองทา ชินวัตร จำนวนกว่า 1 หมื่นล้านบาท โดยศาลตัดสินว่าทั้งสองคนไม่ต้องจ่ายภาษี เพราะไม่ได้เป็นเจ้าของหุ้น
ทั้งนี้ เมื่อเดือน ก.ค.ที่ผ่านมา ศาลอาญาแผนกคดีทุจริตและประพฤติมิชอบของเจ้าหน้าที่รัฐ ได้ตัดสินจำคุก นางเบญจา หลุยเจริญ อดีต รมช.คลัง และเจ้าหน้าที่กรมสรรพากร ฐานปฏิบัติหน้าที่โดยมิชอบ เพื่อไม่ให้นายพานทองแท้ และ น.ส.พินทองทา ต้องเสียภาษีอากร จากกรณีที่นายพานทองแท้ และ น.ส.พินทองทา ซื้อหุ้นบริษัทชินคอร์ปอเรชั่น เมื่อปี 2549